VENDIM
Nr. 168, datë 31.7.2025

MBI NJË NDRYSHIM NË VENDIMIN E BORDIT TË ERE-s NR. 191, DATË 6.6.2023, “MBI KËRKESËN E SHOQËRISË ‘SPV BLUE 1’ SHPK, PËR MARRJEN E AUTORIZIMIT NGA ERE PËR TRANSFERIMIN (NËPËRMJET VENDOSJES SË BARRËS SIGURUESE) TË ASETEVE TË PALUAJTSHME TË CENTRALIT FOTOVOLTAIK ‘BLUE 1’, NË FAVOR TË ‘GREEN FOR GROWTH FUND SOUTHEAST EUROPE S.A, SICAV-SIF’”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 113, të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15, të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 31.7.2025, mbasi shqyrtoi relacionin e përgatitur nga Drejtoria Juridike dhe Zgjidhjes së Mosmarrëveshjeve, me nr. 2117/2 prot., datë 25.7.2025, “Mbi një ndryshim në vendimin e Bordit të ERE-s nr. 191, datë 6.6.2023, ‘Mbi kërkesën e shoqërisë ‘SPV Blue 1’ sh.p.k., për marrjen e autorizimit nga ERE për transferimin (nëpërmjet vendosjes së barrës siguruese) të aseteve të paluajtshme të centralit fotovoltaik ‘Blue 1’, në favor të Green for Growth Fund Southest Europe S.A, SICAV-SIF’”.
konstatoi se:
1. Të dhëna mbi shoqërinë “SPV Blue 1” sh.p.k.
- Shoqëria “SPV Blue 1” sh.p.k. është licencuar në veprimtarinë e prodhimit të energjisë elektrike me vendimin e Bordit të ERE-s nr. 116, më datë 24.5.2022 për centralin fotovoltaik me kapacitet 50 mw, në Sheq Marinas. Ndërsa me vendimin nr. 191, datë 6.6.2023, Bordi i ERE-s vendosi të miratojë kërkesën e shoqërisë “SPV Blue 1” sh.p.k., për dhënien e autorizimit për vendosjen e barrës siguruese mbi asetet e paluajtshme të centralit fotovoltaik “Blue 1”, në favor të “Green for Growth Fund Southeast Europe S.A., SICAV-SIF”.
2. Korrespondenca dhe dokumentacioni i depozituar nga shoqëria
- Shoqëria “SPV Blue 1” sh.p.k., me shkresën e protokolluar në ERE me nr. 2117 prot., datë 17.7.2025, ka paraqitur pranë ERE-s kërkesën për ndryshimin e pikës 1 të vendimit të Bordit të ERE-s nr. 191, datë 6.6.2023, në funksion të zëvendësimit të barrëmarrësit ekzistues, “Green for Growth Fund Southeast Europe S.A., SICAV-SIF”, me dy kredidhënësit e rinj: një bankë e regjistruar në Shqipëri dhe një bankë e huaj, pjesë e të njëjtit grup financiar.
- Në kuadër të shqyrtimit të kësaj kërkese, shoqëria ka depozituar dokumentacionin përkatës, përfshirë: kontratën e re të kredisë të lidhur më datë 25.6.2025 ndërmjet palëve të përfshira në marrëdhënien financiare, ku njëra prej bankave vepron si agjent kredie dhe agjent garancie; marrëveshjen për vendosjen e barrës siguruese mbi asetet ekzistuese dhe ato që do të krijohen të centralit fotovoltaik; listën e aseteve objekt barrësimi dhe vlerat përkatëse; si dhe deklaratën e pëlqimit me shkrim të kredidhënësit ekzistues për çregjistrimin e barrës aktuale dhe vijimin e procedurës së rifinancimit.
- Shoqëria deklaron se qëllimi i rifinancimit është optimizimi i strukturës së kapitalit dhe realizimi i investimeve shtesë në teknologji magazinimi (storage), pa ndikuar në vazhdimësinë e aktivitetit të saj të licencuar.
3. Analiza ligjore dhe vlerësimi
- Këto dokumente përfshijnë kontratën e kredisë dhe marrëveshjen për vendosjen e barrës siguruese mbi asetet e shoqërisë. Ky ndryshim lidhet me autorizimin për vendosjen e barrës siguruese mbi të njëjtat asete të shoqërisë “SPV Blue 1” sh.p.k., në kuadër të një marrëveshjeje të re kredie.
- “SPV Blue 1” sh.p.k. ka kërkuar që një pjesë e dokumentacionit të depozituar në ERE, përfshirë marrëveshjen e barrës siguruese, listën e aseteve dhe vlerat përkatëse, të dhënat për institucionet financuese dhe informacionin ekonomik e financiar të shoqërisë, të trajtohen si konfidenciale, me argumentin se publikimi i tyre cenon interesat tregtarë dhe marrëdhëniet kontraktore me palët financuese. Megjithatë, vlerësohet se, për arsye ligjore dhe në përputhje me parimin e transparencës së vendimmarrjes publike, të paktën disa nga këto elemente, si identiteti i kredidhënësve dhe lista e aseteve objekt i barrës, janë thelbësore për përmbajtjen e aktit administrativ dhe nuk mund të përjashtohen nga publikimi.
- Të gjitha dokumentet janë dorëzuar në kopje të njësuara me origjinalin, të përkthyera në gjuhën shqipe dhe të noterizuara.
4. Nevoja për ndryshimin e vendimit
- Në funksion të sa parashtruar më sipër, vlerësohet se ndryshimi i kërkuar nga shoqëria “SPV Blue 1” sh.p.k. përfshin zëvendësimin e subjektit përfitues të barrës siguruese, të miratuar me vendimin e Bordit të ERE-s nr. 191, datë 6.6.2023, konkretisht zëvendësimin e “Green for Growth Fund Southeast Europe S.A., SICAV-SIF” me kredidhënësit e rinj “Banka e Parë e Investimeve – Albania” sh.a. dhe “First Investment Bank AD” (Bullgari), si dhe miratimin e marrëveshjeve të reja të lidhura në kuadër të rifinancimit të projektit, përfshirë kontratën e re të kredisë dhe marrëveshjen për barrën siguruese mbi të njëjtat asete të licencuara të shoqërisë.
- Në këtë kontekst, vlerësohet se autorizimi i dhënë me vendimin nr. 191/2023 duhet të përditësohet për të reflektuar situatën e re juridiko-financiare të shoqërisë, si rezultat i përfundimit të marrëdhënies me kredidhënësin e mëparshëm dhe lidhjes së një marrëveshjeje të re kredie me subjekte të tjera financiare.
- Bazuar në nenin 113 të ligjit nr. 44/2015, “Kodi i Procedurave Administrative i Republikës së Shqipërisë”, ku parashikohet se një akt administrativ mund të ndryshohet nga organi që e ka nxjerrë, vlerësohet që pika 1 e dispozitivit të vendimit të Bordit të ERE-s nr. 191, datë 6.6.2023, të ndryshohet për të përfshirë përfituesit e rinj të barrës siguruese dhe për të zëvendësuar listën e aseteve të licencuara, të cilat do të jenë objekt i barrës së re, në përputhje me marrëveshjen e rifinancimit të paraqitur.
Për gjithë sa më sipër, Bordi i ERE-s 

VENDOSI:

[bookmark: _GoBack]1. Pika 1 e vendimit të Bordit të ERE-s nr. 191, datë 6.6.2023, ndryshon dhe bëhet: “Dhënia e autorizimit për vendosjen e një barre të re siguruese mbi asetet fikse të centralit fotovoltaik ‘Blue 1’, në favor të ‘Banka e Parë e Investimeve – Albania’ sh.a. dhe ‘First Investment Bank AD’ (Bullgari), në kuadër të marrëveshjes të huas, për qëllime rifinancimi të detyrimeve ekzistuese ndaj ‘Green for Growth Fund – Southeast Europe S.A., SICAV-SIF’” (lista e aseteve bashkëlidhur).
2. Drejtoria Juridike dhe Zgjidhjes së Mosmarrëveshjeve të njoftojë shoqërinë “SPV Blue 1” sh.p.k., Ministrinë e Infrastrukturës dhe Energjisë, për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti

ANEKSI 1
LISTA E ASETEVE TË SHOQËRISË “SPV BLUE 1” SHPK, TË CILAT VENDOSEN BARRË SIGURUESE NË FAVOR TË “BANKA E PARË E INVESTIMEVE – ALBANIA” SHA DHE “FIRST INVESTMENT BANK AD” 

1. Panel diellor, me vlerë 27,467,324.72 euro;
2. Inverter, me vlerë 2,027,656.35 euro;
3. Transformatorë, me vlerë 2,035,961.53 euro dhe 801,921.72;
4. Pilota dhe struktura, me vlerë 8,941,567.37;
5. Kabllo dhe aksesorë (pajisje LV) + Scada + Sistem CCTV, me vlerë 1,087,192.72;

Në total rezultojnë 42,361,624.40 euro (ose 4,144,661,331 lekë).


